โกร่งยันดอกเบี้ยมีแต่ลง
ดร.โกร่ง ชี้ดอกเบี้ยไม่ขึ้น เหตุเงินเฟ้ออ่อนตัวจากราคาน้ำมันที่มีแนวโน้มลดลง สภาพคล่องล้น
3 พ.ค. 2555

ดร.โกร่ง ชี้ดอกเบี้ยไม่ขึ้น เหตุเงินเฟ้ออ่อนตัวจากราคาน้ำมันที่มีแนวโน้มลดลง สภาพคล่องล้น
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ(กยอ.) เปิดเผยว่า แนวโน้มอัตราดอกเบี้ยหลังจากนี้คงจะไม่เห็นการปรับขึ้นอัตราดอกเบี้ย เนื่องจากไม่มีเหตุผลที่จะขึ้น เพราะสภาพคล่องส่วนเกินในระบบมีสูงถึง 2 ล้านล้านบาท ประกอบกับอัตราเงินเฟ้อก็เริ่มอ่อนตัวลง และมีแนวโน้มจะอ่อนตัวลงอีกในไตรมาส 2 และไตรมาส 3 เนื่องจากราคาพลังงานจะปรับลดลง เพราะเข้าสู่ช่วงฤดูร้อนของประเทศสหรัฐอเมริกาและยุโรป ความต้องการใช้พลังงานจึงมีแนวโน้มลดลง และราคาน้ำมันน่าจะขึ้นสูงที่สุดที่ระดับ 110-120 เหรียญสหรัฐต่อบาร์เรล
นายวีรพงษ์ กล่าวว่า ภาพรวมทางเศรษฐกิจไทยในช่วงครึ่งปีหลังจะดีขึ้นกว่าครึ่งปีแรก โดยอุตสาหกรรมที่เห็นได้ชัดเจน คือ อุตสาหกรรมท่องเที่ยว และภาพรวมเศรษฐกิจทั้งปีจะมีอัตราการขยายตัวทางเศรษฐกิจอยู่ที่ 6-6.5% เงินเฟ้อ 3-4% และดอกเบี้ยมีแนวโน้มที่ลดลงในปลายปีนี้
ขณะที่การส่งออกเริ่มกลับเข้าสู่ภาวะปกติในเดือน เม.ย.ที่ผ่านมา แม้ว่าในครึ่งปีแรกอาจจะชะลอตัวลงเมื่อเทียบกับปีก่อน ส่วนการนำเข้าสินค้าในไตรมาสแรกถือว่าสูงผิดปกติ เพราะมีการนำเข้าเครื่องจักรและวัตถุดิบมาทดแทนส่วนที่ถูกน้ำท่วม ทำให้ในไตรมาสแรกไทยขาดดุลการค้า แต่คาดว่าทั้งปีน่าจะเกินดุล 4,000 ล้านเหรียญสหรัฐ
นอกจากนี้ ยังมีการใช้จ่ายของรัฐบาลในงบประมาณเยียวยาความเสียหายของน้ำท่วม 1.2 แสนล้านบาท ซึ่งใช้ในการก่อสร้างวงเงิน 4 หมื่นล้านบาท นอกจากนั้น ในส่วนวงเงิน 3.5 แสนล้านบาท ก็เริ่มทยอยออกมาได้ประมาณปลายปีนี้หรือต้นปีหน้า
ขณะที่ในปี 2556 การลงทุนของรัฐน่าจะเป็นตัวดึงการลงทุนของภาคเอกชนให้มีเพิ่มขึ้น โดยรัฐจะมีการลงทุนพัฒนาระบบโครงสร้างพื้นฐานของประเทศ เช่น รถไฟความเร็วสูง 2.2 ล้านล้านบาท จะวางแผนแล้วเสร็จภายในปีนี้ และเริ่มดำเนินการได้ในปีหน้า ขณะเดียวกันจะปรับสัดส่วนผู้ถือหุ้นใหม่ของผู้บริหารแอร์พอร์ตลิงก์ เพื่อให้พ้นจากรัฐวิสาหกิจ